Diari Oficial de la Generalitat Valenciana


Sumari del DOGV 5882, del 30-10-2008 (2008/12709)

Bases particulars i annex per al concurs de selecció i adjudicació del Programa d'Actuació Integrada de la Unitat d'Execució número 8, Quatre Camins.
-----------------------------------------------------------------------------------------------------------------------------------------------------

### Dades del document

Número de DOGV
:   5882

Data del DOGV
:   30-10-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/12845


Data del document
:   07-10-2008

Organisme emissor
:   Ajuntament de Carcaixent

Tipus de document
:   Informació Pública

Descriptors 

:   * Carcaixent
    * pla d'urbanisme
    * administració local

Bases particulars i annex per al concurs de selecció i adjudicació del Programa d'Actuació Integrada de la Unitat d'Execució número 8, Quatre Camins. [2008/12007]  
L'Ajuntament en Ple, en sessió amb caràcter ordinari, el dia 25 de setembre de 2008, va adoptar acord que té la part dispositiva següent:  
«Primer. Iniciar el procediment per a la gestió indirecta del Programa d'Actuació Integrada per al Desenvolupament de l'Àmbit de la Unitat d'Execució número 8, Quatre Camins, del Pla General d'Ordenació Urbana, de sòl urbanitzable residencial.  
Segon. Aprovar i publicar en el Diari Oficial de la Comunitat Valenciana les bases particulars per les quals es regirà el concurs de selecció i adjudicació del programa corresponent, i es fa saber que les bases generals van ser aprovades pel Ple i publicades en el Butlletí Oficial de la Província de València número 272, de 15 de novembre de 2006. L'esmentada publicitat s'haurà de produir amb anterioritat a la publicació del concurs.  
Tercer. Amb la publicació de l'anunci de les bases particulars de programació en el Diari Oficial de la Comunitat Valenciana, es produirà els efectes suspensius de la tramitació i concessió de llicències d'obres, activitats i altres, per un termini d'un any, així com l'adopció de nous acords de programació de terrenys en l'àmbit afectat, tot això de conformitat amb el que establix l'article 101.2 de la Llei Urbanística Valenciana (LUV) i 289 del Reglament d'Ordenació i Gestió Territorial i Urbanística (ROGTU).  
Quart. Publicar l'anunci del concurs de selecció i adjudicació del programa d'actuació integrada per al desenvolupament de la UDE-8, en el Diario Oficial de la Unión Europea en primer lloc, en el Diari Oficial de la Comunitat Valenciana i en el tauler d'anuncis municipal, amb els continguts dels articles 132 de la LUV i 291 del ROGTU.  
Contra la present resolució, que posa fi a la via administrativa es podrà interposar recurs potestatiu de reposició davant d'este Ajuntament en Ple en el termini d'un mes a partir de l'endemà de la publicació, o, en el termini de dos mesos des de l'esmentada publicació recurs contenciós administratiu davant de la sala d'esta jurisdicció del Tribunal Superior de Justícia de la Comunitat Valenciana, de conformitat amb el que disposa l'article 116.1 de la Llei 30/1992, de 26 de novembre, i els articles 8 i 46 de la Llei 29/1998, de 13 de juliol.»  
A continuació es transcriu el text complet de les bases particulars i el seu annex, per les quals es regirà el concurs de selecció i adjudicació del Programa d'Actuació Integrada per al Desenvolupament de l'Àmbit de la Unitat d'Execució número 8, Quatre Camins, del Pla General d'Ordenació Urbana de Carcaixent:  
Bases particulars per a la programació de l'actuació integrada de la unitat d'execució número 8, Quatre Camins, d'ús predominant residencial en el sòl urbanitzable de Carcaixent  
I. L'abast de les bases  
Les presents bases particulars desenvolupen, per a la unitat d'execució número 8, les bases generals que regixen per a la gestió indirecta aprovades definitivament mitjançant Decret 2830/2006, de 26 d'octubre de 2006, i publicades en el Butlletí Oficial de la Província de València número 272, de 15 de novembre de 2006, i es redacta d'acord amb el que preveu l'article 131.2 de la Llei Urbanística Valenciana (LUV) i en el 286 del seu reglament (ROGTU).  
Té com a objecte regular totes aquelles qüestions jurídiques, econòmiques, tècniques i administratives que afecten tant el procediment d'adjudicació com el desplegament i execució del programa de referència, per mitjà de la gestió indirecta (vegeu apartat a de l'annex).  
II. Règim jurídic  
El contracte que se subscriga amb l'adjudicatari tindrà naturalesa jurídica especial, i en tot allò no previst en estes bases s'aplicarà la Llei 16/2005 (LUV) i el seu reglament (ROGTU), amb les modificacions introduïdes mitjançant Decret 36/2007, de 13 d'abril, Text Refós de la Llei del Sòl (RDL 2/2008 de 20 de juny), així com les bases generals de programació mencionades en la base anterior.  
Seran d'aplicació supletòria les disposicions contingudes en la Llei de Contractes del Sector Públic (Llei 30/2007, de 30 d'octubre), i les establides en el reglament general de la llei substituïda, aprovat per Reial Decret 1098/2001, de 12 d'octubre, així com les normes que regulen la contractació administrativa de les entitats locals que se li apliquen. En cas de contradicció entre els documents contractuals abans citats l'orde de prelació serà el següent: bases particulars de programació, bases generals de programació i contracte per al desplegament i execució del programa d'actuació integrada.  
III. Ordenació urbanística vigent (article 131.2.a de la LUV)  
Ve establida en el Pla General de Carcaixent (vegeu apartat B de l'annex).  
IV. Objectius del programa (article 131.2.b de la LUV)  
El programa haurà de satisfer els objectius assenyalats en article 124 de la LUV. Açò és:  
a) Gestionar la transformació jurídica de les finques afectades pel programa. En este sentit l'urbanitzador estarà obligat a:  
- Demanar dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.  
- Fitar i delimitar les parcel·les aportades a la reparcel·lació amb caràcter previ a la redacció del projecte.  
- En cas d'existir, efectuar un estudi fefaent de les parcel·les semiconsolidades, amb proposta de solució en els termes que preveu el capítol III del títol I de la Llei Urbanística Valenciana.  
- Presentar per a la seua aprovació el projecte de reparcel·lació.  
- Pagar als creditors nets abans que la reparcel·lació accedisca al Registre de la Propietat.  
- Inscriure en el Registre de la Propietat les noves finques resultants, especialment les destinades al domini públic.  
- Fer constar en el Registre de la Propietat les afeccions existents (carreteres, ferrocarril, barrancs i altres).  
- Cancel·lar les finques cadastrals aportades a la reparcel·lació i inscriure les resultants en el Cadastre.  
- Qualssevol altres actuacions necessàries per a la transformació jurídica de les finques afectades.  
b) Urbanitzar completament la unitat d'execució que constituïx l'objecte del programa i realitzar les obres públiques addicionals que es precisen, amb subjecció a les previsions temporals i econòmiques del programa i es definiran, a nivell general, aquelles obres necessàries per a garantir els servicis urbanístics i la seua connexió amb les infraestructures generals.  
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents, devent, per a això:  
- Els aspirants a urbanitzador hauran de proposar la seqüència lògica de desenvolupament de l'execució de tota l'obra d'urbanització necessària.  
- Aportar informes de les administracions sectorials les competències de les quals resulten afectades per l'actuació (carreteres, domini públic hidràulic, diputació provincial i altres que pogueren veure's afectats).  
- Presentar, si s'escau, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres), i acreditaran que hi ha suficient capacitat de servici per a fer front al nou desenvolupament previst.  
d) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.  
e) Obtindre gratuïtament a favor de l'administració els sòls dotacionals públics de l'àmbit de l'actuació. A estos efectes:  
- L'urbanitzador efectuarà la seua inscripció en el Registre de la Propietat i traslladarà a l'administració la corresponent certificació acreditativa d'això.  
- Els lliurarà en perfectes condicions, una vegada concloses les obres d'urbanització, alçada la corresponent acta d'entrega.  
- Els transformadors d'energia elèctrica es consideraran equipament privat i es lliuraran a la companyia subministradora. Tant el sòl necessari per a la seua implantació com el cost d'esta haurà de ser assumit per tots els propietaris afectats.  
f) Obtindre l'aprofitament que legalment corresponga, amb destí al patrimoni públic del sòl a favor de l'administració actuant de forma gratuïta.  
g) Ordenar el repartiment equitatiu de les càrregues i beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora; s'inclourà un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.  
i) Si s'escau, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats l'execució dels programes de restauració paisatgística, dins de l'àmbit del programa d'actuació integrada, conforme a les directrius establides en la Llei 4/2004, de 30 de juny, d'Ordenació del Territori i Protecció del Paisatge.  
V. Paràmetres urbanístics (article 131.2.c de la LUV)  
Vénen establits en el Pla General (vegeu apartat C de l'annex).  
VI. Criteris i objectius territorials (article 131.2.d de la LUV)  
Estructuralment són els que determina el Pla General (vegeu apartat D de l'annex).  
VII. Objectius d'edificació privada (article 131.2.e de la LUV)  
Com a mínim caldrà ajustar-se al percentatge que la llei en vigor establisca per a reserva d'habitatges de protecció oficial, per un costat i a les exigències del mercat immobiliari (vegeu apartat E de l'annex).  
VIII. Prescripcions tècniques dels documents d'ordenació i gestió (article 131.2.f de la LUV)  
El desenvolupament de la unitat precisarà l'ordenació detallada, en principi, conforme a les determinacions estructurals previstes en el PGOU (vegeu apartat F de l'annex).  
IX. Prescripcions tècniques del projecte urbanització (article 131.2.h de la LUV)  
El projecte d'urbanització haurà de definir els detalls tècnics amb precisió suficient perquè puga ser executat eventualment sota la direcció de tècnic diferent del seu redactor original, havent de complir el que establix l'article 101 de la Llei de Contractes del Sector Públic (LCSP) i del corresponent reglament (RD 1098/2001, de 12 d'octubre).  
No podrà modificar les previsions del pla que desenvolupa.  
En cap cas podrà contindre determinacions sobre ordenació, règim del sòl o de l'edificació.  
Comprendrà tots i cada un dels documents assenyalats en l'article 156.1 de la LUV i en l'article 350 del ROGTU (vegeu apartat G de l'annex).  
X. Preu de licitació i garanties (article 131.1.h de la LUV)  
Preu: el preu de licitació tindrà caràcter de màxim i servix exclusivament de base per al càlcul de la garantia provisional, d'acord amb el que preveu l'article 140.1 de la LUV (vegeu apartat H de l'annex).  
Garantia provisional: els qui desitgen participar en el procediment de licitació del programa d'actuació integrada haurà de constituir, en la forma i als efectes previstos en la llei (LCSP), una garantia provisional equivalent al 2% de l'estimació aproximada de les càrregues del programa.  
La garantia provisional respondrà del manteniment de les propostes del programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada.  
La garantia provisional serà confiscada a aquells licitadors que retiren sense justificació la seua proposició abans de l'adjudicació definitiva (vegeu apartat H de l'annex).  
Garantia definitiva: la garantia definitiva a constituir en la forma i als efectes previstos en la llei (LCSP), s'establix en un 12% del valor de les càrregues d'urbanització del programa d'actuació integrada aprovat.  
La garantia definitiva s'ingressarà en el termini màxim de 15 dies, a comptar de la notificació de l'acord d'adjudicació provisional del programa.  
Procedirà elevar la garantia definitiva al 20% en els supòsits d'aprovació de programes d'actuació integrades en les que les càrregues urbanístiques es consideren anormals o desproporcionades, segons l'article 136 de la LCSP (vegeu apartat H de l'annex).  
XI. Terminis de desplegament i execució del programa (article 131.1.i de la LUV i 286.1.i del ROGTU)  
S'establixen els següents terminis màxims per a l'execució de les actuacions per part de l'urbanitzador:  
1. Termini màxim per a la presentació del projecte de reparcel·lació.  
2. Termini màxim per a la selecció de l'empresari constructor de l'obra civil d'urbanització, comptat des de l'aprovació municipal del projecte de reparcel·lació.  
3. Termini màxim per a l'execució de les obres d'urbanització comptat des de la selecció de l'empresari constructor.  
4. Termini màxim d'edificació dels solars comptat des de l'acta de replantejament de les obres d'urbanització.  
(Vegeu apartat I de l'annex).  
XII. Presentació de les proposicions  
1. Els qui desitgen prendre part en la licitació hauran de presentar les seues proposicions en el Registre General de l'Ajuntament de Carcaixent, siti en la planta baixa de la casa consistorial (plaça Major, núm. 1), integrada per tres sobres identificats en el seu exterior amb la indicació de la licitació a què concórreguen i formats pel licitador i indicant el nom i cognoms o raó social del proponent amb la següent documentació en qualsevol dels idiomes oficials de la Comunitat.  
Contingut:  
- Sobre A. Alternativa tècnica, es presentarà obert.  
- Sobre B. Proposició juridicoeconòmica, es presentarà en sobre tancat.  
(La documentació obrant en estos sobres serà objecte de valoració a l'efecte d'aprovació del programa i adjudicació de la condició d'urbanitzador).  
- Sobre C. Es presentarà amb el títol de «Documentació» i contindrà la documentació següent:  
a) Acreditació de la personalitat de l'ofertant:  
- Si concorreguera una societat mercantil haurà de presentar escriptura de constitució inscrita en el Registre Mercantil.  
- Si es tracta d'una agrupació d'interés urbanístic es presentarà escriptura pública de constitució, així com inscripció en el Registre d'Agrupacions d'Interés Urbanístic dependent de la conselleria competent en urbanisme.  
- Els qui compareguen o firmen proposicions en nom d'un altre o en representació de societat o persona jurídica presentaran escriptura de poder inscrita, si s'escau, en el Registre Mercantil o registre públic corresponent.  
- Quan l'ofertant actue en nom propi i siga empresa individual haurà de presentar el document nacional d'identitat o fotocòpia legalitzada d'este.  
b) Resguard acreditatiu d'haver constituït la garantia provisional en els termes exigits en estes bases.  
c) Declaració responsable de no estar sotmés en cap de les prohibicions per a contractar establides per la legislació reguladora de la contractació administrativa, incloent el trobar-se al corrent en el compliment de les obligacions tributàries i amb la Seguretat Social, segons les disposicions vigents.  
d) Els documents que acrediten el compliment dels criteris de solvència econòmica i financera, tècnica i professional exigibles als concursants, segons els articles 54 i 65 de la LCSP.  
e) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si procedix, al fur jurisdiccional estranger que poguera correspondre-li.  
f) Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estos extrems.  
g) En cas de concórrer a la licitació unes quantes empreses, compromeses a la constitució d'una unió temporal, cada una d'elles haurà d'acreditar la seua personalitat jurídica i capacitat, indicarà els noms i circumstàncies dels empresaris que subscriuen les proposicions, la participació de cada una d'elles i designarà la persona o entitat que, durant la vigència del contracte, ha d'ostentar la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició ni formular variants. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.  
3. Si l'últim dia del termini de presentació de proposicions coincidira amb dissabte, diumenge o festiu el termini es prolongarà fins a l'endemà hàbil.  
4. Així mateix els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 del ROGTU. A este efecte els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial en el municipi afectat i depositaran una còpia d'estos en la seu de l'Ajuntament, i els exposaran al públic pels seus propis mitjans, inserint un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions.  
(Vegeu apartat J de l'annex).  
XIII. Contingut mínim de l'alternativa tècnica  
L'alternativa tècnica del programa d'actuació integrada tindrà el contingut següent:  
a) Ordenació: identificació del document de planejament que regule l'ordenació detallada a desenvolupar, si el mateix estiguera ja aprovat amb anterioritat al present concurs. En qualsevol altre cas l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit d'actuació.  
b) Àmbit: es permetrà la redelimitació de l'àmbit territorial a programar per part de l'alternativa tècnica sempre que es donen les condicions previstes en l'article 122 del ROGTU. En defecte de previsió expressa únicament tindrà lloc quan tinga com a objecte l'ampliació de la xarxa primària i secundària prevista en el planejament vigent, així com quan la seua extensió siga necessària per a connectar-la a les xarxes de servicis existents. En tot cas s'ha d'assegurar el suplement de dotacions de xarxa primària i de xarxa secundària que poguera exigir l'ampliació i la seua deguda integració en l'estructura urbanística del pla.  
c) Integració: justificació del compliment de les condicions d'integració de l'actuació amb l'entorn.  
d) Agrupació d'interés urbanístic: existència o no d'agrupació d'interés urbanístic i, si és el cas, estatuts i acords socials d'esta.  
e) Terminis: que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants.  
f) Projecte d'urbanització.  
g) Enunciat dels objectius complementaris que es proposen conforme al que disposa l'article 124 de la Llei Urbanística Valenciana, amb indicació expressa, si s'escau, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si s'escau.  
i) Inventari preliminar de construccions, plantacions i instal·lacions la demolició del qual, destrucció o eradicació exigisca la urbanització.  
j) Estimació preliminar i general d'aquelles despeses d'urbanització variables l'import del qual, fins i tot sent repercutibles els propietaris, no es puga determinar per la concurrència d'ofertes.  
k) Si la proposta de programa modificara l'ordenació estructural haurà d'incorporar la documentació establida per a tals supòsits en la Llei Urbanística Valenciana.  
l) Haurà de contindre's el compromís del licitador d'edificar de forma simultània a l'execució de la urbanització el percentatge mínim establit en l'annex.  
(Vegeu apartat K de l'annex).  
XIV. Proposició juridicoeconòmica  
La proposició juridicoeconòmica és el document del programa que determina les condicions jurídiques, econòmiques i financeres de la seua execució.  
1. La proposició juridicoeconòmica haurà d'incloure necessàriament la documentació relativa als aspectes següents:  
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
b) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
c) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de l'esmentat urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
d) Full resum de les dades econòmiques rellevants segons model que s'aprove reglamentàriament.  
e) Descripció dels següents elements economicofinancers relatius a les càrregues urbanístiques:  
- Pressupost de licitació de l'obra d'urbanització: amb l'abast previst en l'article 168.1.A i b de la Llei Urbanística Valenciana.  
- Cost de projectes: cost de redacció i direcció dels projectes tècnics, especificant cada projecte, que es referix l'article 168.1.c de la Llei Urbanística Valenciana.  
- Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents als conceptes anteriors.  
- Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que en cap cas podrà superar el 10%.  
- Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
- Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a l'esmentada modalitat de retribució.  
- Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.  
- Finançament: condicions de finançament oferides per l'urbanitzador per al pagament de les quotes d'urbanització a aquells propietaris que acollits a estes, si s'escau, estiguen recolzades per una entitat financera degudament registrada.  
f) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
g) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. Totes les magnituds econòmiques s'expressaran per metre quadrat de sòl i de sostre. Es farà indicació que els imports seran revisats quan es determinen quanties definitives corresponents a les despeses variables de l'article 126.j de la LUV.  
3. La proposició juridicoeconòmica es presentarà degudament firmada i datada.  
4. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
(Vegeu apartat L de l'annex).  
XV. Admissibilitat de variants (article 131.2.9 de la LUV)  
1. Únicament es consideraran variants les modificacions de caràcter tècnic i mai les de caràcter econòmic, sempre que estes últimes no alteren substancialment l'ordenació urbanística proposta.  
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. S'admet presentació de variants, però només una per aspirant.  
4. La presentació d'una variant en cap cas legitimarà la presentació d'una nova proposició juridicoeconòmica.  
5. L'Ajuntament podrà triar, d'entre l'alternativa original i la variada, aquella que millor satisfaça els interessos públics, i se li aplicarà la proposició juridicoeconòmica formulada i sense poder modificar en cap cas el contingut de les bases particulars.  
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència el referit aspirant podrà presentar alternativa tècnica, que no es considerarà variant del seu avanç de programació, tot això respecte al que disposen les bases generals i particulars que regulen el procediment.  
XVI. Criteris d'adjudicació (article 286.1.j del ROGTU)  
Es valoraran de forma independent l'alternativa tècnica i la proposició juridicoeconòmica.  
La puntuació mínima que haurà de superar l'alternativa tècnica per a poder ser valorada la corresponent proposició juridicoeconòmica ha de superar el 60% de la puntuació prevista, és a dir, 60 punts (vegeu apartat M de l'annex).  
XVII. Prerrogatives de l'administració  
L'Ajuntament de Carcaixent ostenta totes les prerrogatives que, en general, reconeix la legislació de contractes de les administracions públiques, entre elles les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en estes bases i que siguen d'interés públic.  
Annex a les bases particulars per a la programació de la unitat d'execució número 8, Quatre Camins  
A) Objecte del contracte  
És objecte del contracte la programació dels terrenys que integren la unitat d'execució número 8, Quatre Camins, classificats com a sòl urbanitzable pel pla general actualment vigent en el municipi. En la programació es determinarà:  
- Una nova reordenació detallada de la unitat.  
- Disseny i execució de la xarxa primària inclosa, les connexions viàries i d'abastiment i abocaments.  
Àmbit d'actuació:  
Delimitat pel propi Pla General en el pla C.11 «UDE 7 Germanies, UDE 8 Quatre Camins alineació».  
Límits:  
Nord i oest, barranc de Gaianes.  
Est: carrer José Noguera.  
Sud i oest: posteriors de les cases del carrer Carlos Gomis.  
El programa haurà de comprendre els esmentats terrenys i els necessaris per a garantir una adequada integració en l'entorn i la resolució de les connexions necessàries d'este.  
B) Ordenació urbanística  
La programació complirà les directrius del Pla General d'Ordenació Urbana vigent, aprovat definitivament per la Comissió Territorial d'Urbanisme amb data 28 de maig de 1998, i s'ajusta a les previsions de creixement urbà plantejades en este, perquè la seua classificació de sòl urbanitzable amb ordenació detallada i la seua localització fronterissa al nucli urbà evidència el caràcter de creixement urbanístic natural immediat.  
L'àmbit queda definit en els plans següents del Pla General:  
B.4. «Xarxa primària»  
B.6. «Àrea de repartiment»  
C.1.2. «Sòl urbà casc sud, ordenació»  
C.2.2. «Sòl urbà casc sud, alineació»  
C.10. «UDE 7 Germanies, UDE 8 Quatre Camins ordenació»  
C.11. «UDE 7 Germanies, UDE 8 Quatre Camins, alineació»  
No obstant això, s'evidencia que l'ordenació prevista pel planejament resulta en l'actualitat poc atractiva, tant sota el punt de vista urbanístic com de mercat immobiliari, que és: un pati d'illa tancat i amb parcel·les que recauen exclusivament a l'interior, amb accés des de la via pública a través d'un xicotet passatge.  
És per això que resulta necessari efectuar modificacions de caràcter no estructural que permeten millorar l'ordenació de la volumetria permesa pel planejament. Per això, entre els criteris de baremació de les proposicions, es valorarà especialment la proposta de reordenació de volums i de la urbanització.  
C) Fitxa de gestió  
Es transcriuen les fitxes incloses en el Pla General:  
Fitxa de la unitat d'execució número 8  
Característiques  
Nom: Quatre Camins  
Superfície (m²s): 11.374  
Classificació del sòl: sòl urbanitzable  
Àrea de repartiment a què pertany: 6  
Ús dominant: residencial  
Tipologia dominant: habitatge plurifamiliar tancat  
Planejament de desenvolupament: ordenació detallada  
Aprofitament  
Edificabilitat residencial (m²t): 9.144  
Edificabilitat industrial (m²t): 0  
Edificabilitat terciària (m²t): 0  
Edificabilitat total (m²t): 9.144  
Edificabilitat bruta (m²t/m²s): 0,8039  
Superfícies  
Sòl lucratiu (m²s): 5.316  
Viari (m²s): 3.149  
Espais lliures/zones verdes (m²s): 2.909  
Equipaments (m²s): 0  
Nombre d'habitatges: 76  
Estàndards  
Zona verda (m²s/100m²tr): 31,82  
Dotacional (m²s/100m²tr): 31,82  
Habitatges: 67  
Criteris d'ordenació i desenvolupament  
1. El desenvolupament de la UDE es realitzarà per mitjà de la tramitació d'un programa per al desenvolupament d'actuacions integrades.  
2. No s'establix agent urbanitzador.  
3. El viari RPLV-7 ha de ser cedit i executat a càrrec de l'àrea de repartiment 6, encara que pot ser executat directament per l'administració amb antelació al desenvolupament de la UDE-8.  
Fitxa de l'àrea de repartiment ARA-6  
Característiques  
Àmbit: UDE-8  
Superfície (m²s): 11.374  
Classificació del sòl: urbanitzable  
Ús dominant: residencial  
Tipologia dominant: habitatge plurifamiliar tancat  
Planejament de desenvolupament: ordenació detallada  
Aprofitament  
Edificabilitat residencial (m²t): 9.144  
Edificabilitat industrial (m²t): 0  
Edificabilitat terciària (m²t): 0  
Aprofitament objectiu total homologat (m²t): 9.144  
Superfície dotacional existent (m²s): 0  
Superfície neta càlcul A.R. (m²s): 11.374  
Aprofitament tipus (m²t/m²s): 0,8039  
Superfícies  
Sòl lucratiu (m²s): 5.316  
Viari (m²s): 3.149  
Espais lliures/zones verdes (m²s): 2.909  
Equipaments (m²s): 0  
Nombre d'habitatges: 76  
Estàndards  
Zona verda (m²s/100m²tr): 31,82  
Dotacional (m²s/100m²tr): 31,82  
Habitatges (núm./hi ha): 67  
Elements de la xarxa primària  
RPLV (m²): 2.832  
D) Criteris i objectius urbanístics  
Tal com es menciona en l'extrem B) anterior, es proposa millorar l'ordenació detallada de l'àmbit, de manera que les alternatives tècniques aniran acompanyades d'una proposta d'ordenació de l'edificabilitat lucrativa i espais públics, amb els criteris següents:  
- El disseny formal de les parcel·les lucratives tindrà en compte que el destí majoritari siga per a habitatges de protecció oficial.  
- El disseny formal de la xarxa primària RPLV-7.  
- En els espais dotacionals haurà de primar l'ús de vianants sobre el rodat, podent fer-se este últim compatible amb el de vianants, si el tràfic és només veïnal i de servicis.  
- S'haurà de resoldre la reserva de places d'aparcament exigides pel Pla General.  
E) Objectius d'edificació privada  
Respecte de l'ús d'habitatge es complirà:  
- Amb independència dels percentatges exigibles per llei, s'establix una reserva mínima del setanta per cent (70%) dels habitatges edificables amb algun tipus de protecció oficial.  
- S'establix l'obligació d'executar simultàniament la urbanització i l'edificació d'habitatges.  
- En la reordenació de volums es permetrà la possibilitat que les parcel·les actualment edificades amb habitatges unifamiliars en el carrer Francisco Fogués puguen ser ampliades per les seues posteriors.  
F) Prescripcions tècniques dels documents d'ordenació i gestió  
Els documents preceptius per al desenvolupament urbanístic són:  
- Estudi de detall.  
- Estudi d'integració paisatgística.  
- Projecte d'urbanització.  
- Projecte de reparcel·lació.  
G) Prescripcions tècniques del projecte urbanització  
A més de les instal·lacions i servicis a implantar per llei, haurà de tindre's en compte el següent:  
- La xarxa de sanejament serà separativa i es connectarà la xarxa d'aigües residuals municipal.  
- El paviment de voreres serà el d'ús habitual en tota la població (taulell hidràulic de 28 pastilles 25x25). No obstant, en places i àmbits de vianants podrà millorar-se el paviment col·locant prioritàriament llamborda ceràmica.  
- Serà exigible la plantació d'arbratge en escocell en totes les vies públiques, amb les condicions que establisca l'Oficina Tècnica, sempre que no quede impossibilitat per falta d'espai o per l'explotació del subsòl.  
- Les plantacions aniran sempre acompanyades de reg per goteig i programació.  
- S'executarà un mòdul soterrat de tres contenidors de residus selectius, en un lloc adequadament cèntric de l'àmbit residencial.  
- En la zona verda que es dissenye s'inclourà la corresponent àrea de joc infantil protegit suficientment del trànsit rodat.  
- En carrers i places s'inclourà mobiliari urbà habitual, fins i tot un abeurador en la zona de jocs infantils.  
H) Preu de licitació i garanties  
El preu màxim de licitació és de 1.016.000,00 € (sense IVA).  
La garantia provisional ascendix a la quantitat de 20.320,00 € (sense IVA).  
La garantia definitiva ascendix a la quantitat de 121.920,00 € (sense IVA).  
I) Terminis de desplegament i execució del programa  
S'establixen els següents terminis;  
1. Termini màxim per a la presentació del projecte de reparcel·lació: dos mesos.  
2. Termini màxim per a la selecció de l'empresari constructor de l'obra civil d'urbanització, comptat des de l'aprovació municipal del projecte de reparcel·lació: dos mesos.  
3. Termini màxim per a l'execució de les obres d'urbanització comptat des de la selecció de l'empresari constructor: 24 mesos.  
4. Termini màxim d'edificació dels solars comptat des de l'acta de replantejament de les obres d'urbanització: 24 mesos.  
J) Presentació de proposicions  
El termini màxim per a presentar proposicions serà de tres mesos, a comptar de la publicació de l'anunci de concurs en el Diario Oficial de la Unión Europea, i haurà de fer-se en les oficines de l'Ajuntament en horari d'atenció al públic.  
K) Contingut mínim de l'alternativa tècnica  
Els documents urbanístics que han d'incloure's en l'alternativa tècnica són:  
- Estudi de detall.  
- Estudi d'integració paisatgística.  
- Projecte d'urbanització.  
- Avantprojecte de construcció: a l'efecte de ponderar la qualitat tècnica de la proposta, s'aportarà document que permeta avaluar la qualitat dels habitatges prevista per l'estudi de detall.  
La redelimitació de l'àmbit es permetrà quan la seua extensió siga necessària per a connectar-la a les xarxes de servicis existents i vials.  
L) Proposició juridicoeconòmica  
La retribució a l'urbanitzador serà exclusivament en edificabilitat.  
En esta part es definirà la proporció de sòl de titularitat del proponent a urbanitzador.  
M) Criteris d'adjudicació  
Ponderació:  
- Alternativa tècnica, 100 punts:  
· Qualitat tècnica de l'ordenació proposada: 50  
· Resolució adequada de la integració de l'actuació al seu entorn i millor estructuració de les dotacions públiques i espais lliures: 20  
· Número, disseny i qualitat dels habitatges de protecció pública que es comprometa a promoure l'urbanitzador: 10  
· Qualitat tècnica proposta per a les obres d'urbanització: 10  
· Compromisos addicionals assumits voluntàriament i a càrrec seu per l'urbanitzador: 10  
- Proposició juridicoeconòmica, 100 punts:  
· Major percentatge de sòl propietat de l'aspirant a urbanitzador: 50  
· Import de les càrregues d'urbanització, expressat en ?/m²t: 25  
· Coeficient de canvi: 25  
Carcaixent, 7 d'octubre de 2008.- L'alcaldessa: Lola Botella Arbona. El secretari general: Antonio Castillo Guerrero del Peñón.